Elisabeth Arnold (RV), 2004-10-21:
Lovforslaget medfører, at kloning og genmodificering af hvirveldyr, anvendelse af klonede og genmodificerede hvirveldyr til dyreforsøg samt avl af klonede og genmodificerede forsøgsdyr fremover kun kan tillades, hvis der er tale om et af følgende formål, nemlig enten grundforskning eller anvendt forskning rettet mod forbedring af sundhed eller miljø eller fremstilling af avl af dyr, der producerer stoffer til gavn for sundhed eller miljø, eller hvis der er tale om undervisning og uddannelse i forbindelse med personale, der skal arbejde med teknikkerne.
Det er vigtigt at lægge mærke til her, at Dyreforsøgstilsynet får en central stilling, idet hverken selve indgrebet, forsøg med dyrene eller avl af dyrene kan foretages uden tilladelse.
M007.fm Page 413
Monday, November 1, 2004 10:03 AM
Jeg kan godt forstå, der er nogle, der er bekymrede for selve teknikken, men den findes altså, og vi har spist af kundskabens træ.
Vi ved, at denne teknik findes, den praktiseres mange steder i verden.
Det, vi kan gøre her i Danmark, er enten at lukke øjnene for, at det eksisterer, og lade være med at lave nogen regler eller lave nogle regler, vi synes vi kan overskue og synes vi kan arbejde med.
Fra Det Radikale Venstres side må vi sige, at vi synes, at det her er et behersket, velkontrolleret og begrundet forslag, som beskriver, hvordan man kan kontrollere fremtidig forskning og avl med genmodificerede og klonede dyr.
Det er ikke sådan, at forslaget er uden problemer.
Jeg kan godt se, at det er en meget bred definition, der er lavet på begrebet grundforskning og også på det der med anvendt forskning rettet mod forbedring af sundhed eller miljø.
Det kunne godt opfattes som en ladeport, men man kunne måske også i udvalget arbejde på at få præciseret og få indsnævret begrundelsen eller anvendelsesområdet lidt mere, så vi kan få sat nogle grænser for, hvad det er for typer af indgreb, der kan foretages, og hvilke typer anvendelser der skal være begrundet.
Fremstilling af avlede dyr, der producerer stoffer til gavn for sundhed eller miljø, er jo beskrevet bl.a. i bemærkningerne til lovforslaget.
Jeg har også selv tidligere hørt om, at man f.eks. havde fået fremstillet et får, som i mælken udskilte et meget vigtigt hormon, som kunne anvendes til behandling af patienter med en alvorlig hormondefekt, hvor man derved nedsatte prisen for behandling af de pågældende patienter ganske, ganske væsentligt, og man gjorde produktionen af stoffet fantastisk lidt indgribende.
Det bestod bare i, at man havde nogle får, som man malkede.
Det var ikke forbundet med nogen som helst lidelse eller nogen som helst indgreb mod de pågældende dyr, man skulle blot malke fårene og udvinde produktet af mælken.
Hvis det ikke er et teknologisk fremskridt, så ved jeg sandelig da ikke.
Og der kan da ikke være nogen etiske betænkeligheder ved at arbejde på den slags produktionsfremstillinger, på den slags lettelser både økonomisk og produktionsmæssigt for at komme patienter til gavn.
Så vi har ingen betænkeligheder ved at prøve at arbejde videre med den slags produktioner.
Det kan være til gavn for patienter, det kan være til gavn for folk i ulandene, som har sygdomme, som vanskeligt kan bekæmpes med de prisniveauer, som vi ellers beskæftiger os med i denne her del af verden.
Det, at Dyreforsøgstilsynet får en central stilling, mener vi er meget, meget vigtigt.
Det er faktisk uomgængelig nødvendigt, at Dyreforsøgstilsynet har denne her nøglefunktion i at godkende og følge disse produktioner og disse forsøg.
Problemet, synes jeg under alle omstændigheder, er, at selv om vi laver gode, beherskede og velkontrollerede, begrundede lovforslag her, så løfter bemærkningerne til forslaget en flig af den debat, der bryder løs, når genmanipulerede produktionsdyr bliver importeret til Danmark, eller når genmanipulerede kæledyr viser sig i de danske butikker.
Jeg har hørt om, at der er genmanipulerede japanske karper rundtomkring i danske akvarier, der sælges hos akvariehandlere.
Det kan altså ikke bare lige testes ved en slip eller sådan noget, om det er sket.
Derfor er vi helt sikre på, at denne her diskussion ikke stopper, og vi vil til gengæld også love alle, at vi vil deltage i diskussionen fremover.
Der er stort behov for international regulering på det her område.
Jeg synes, Danmark tager et ordentligt og anstændigt og velkontrolleret skridt med det her lovforslag, og Det Radikale Venstre støtter det.